
הרב יוסף כרמל, ראש כולל 'ארץ חמדה'

"וַיְכֻלּוּ הַשָּׁמַיִם וְהָאָרֶץ וְכָל צְבָאָם: וַיְכַל אֱלֹהִים בַּיּוֹם הַשְּׁבִיעִי מְלַאכְתּוֹ אֲשֶׁר עָשָׂה וַיִּשְׁבֹּת בַּיּוֹם הַשְּׁבִיעִי מִכָּל מְלַאכְתּוֹ אֲשֶׁר עָשָׂה:  וַיְבָרֶךְ אֱלֹהִים אֶת יוֹם הַשְּׁבִיעִי וַיְקַדֵּשׁ אֹתוֹ כִּי בוֹ שָׁבַת מִכָּל מְלַאכְתּוֹ אֲשֶׁר בָּרָא אֱלֹהִים לַעֲשׂוֹת" (בראשית ב, א-ג). 
נושא הבריאה הגיע לכדי מיצוי מסוים ביום השביעי, ואי אפשר שלא לשים לב להדגשה החוזרת בסיכום הראשון של סיפור הבריאה.
כך מודגש גם בדברות שהופיעו על הלוחות הראשונים: "כִּי שֵׁשֶׁת יָמִים עָשָׂה ה' אֶת הַשָּׁמַיִם וְאֶת הָאָרֶץ אֶת הַיָּם וְאֶת כָּל אֲשֶׁר בָּם וַיָּנַח בַּיּוֹם הַשְּׁבִיעִי עַל כֵּן בֵּרַךְ ה' אֶת יוֹם הַשַּׁבָּת וַיְקַדְּשֵׁהוּ" (שמות כ, יא). 
ושוב מצוין הדבר בפרשיית השבת, החותמת את הפרשיות העוסקות בציווי על בניית המשכן: "שֵׁשֶׁת יָמִים יֵעָשֶׂה מְלָאכָה וּבַיּוֹם הַשְּׁבִיעִי שַׁבַּת שַׁבָּתוֹן... בֵּינִי וּבֵין בְּנֵי יִשְׂרָאֵל אוֹת הִוא לְעֹלָם כִּי שֵׁשֶׁת יָמִים עָשָׂה ה' אֶת הַשָּׁמַיִם וְאֶת הָאָרֶץ וּבַיּוֹם הַשְּׁבִיעִי שָׁבַת וַיִּנָּפַשׁ" (שם לא, טו-יז). 
אף על פי כן, ייחודו של היום הראשון בולט מאוד, לא רק כמי שפותח את ששת ימי המעשה ואת שבעת הימים, שהרי התורה מסיימת את פרשייתו בביטוי "יוֹם אֶחָד" (בראשית א, ה), המפריד אותו מחמשת ימי המעשה שבאו בעקבותיו, והם מקבלים מספר סידורי, שני, שלישי וכו'. 
מדרש רבה המובא גם ברש"י על אתר מסביר: "א"ר יודן שבו היה הקדוש ברוך הוא יחידי בעולמו" (פרשה ג סימן ח). לפי זה הרמז הוא שהשינוי בא להדגיש "כי יש בורא אחד", אחד משלשת עיקרי האמונה. 
בפסיקתא זוטרתא (שם) מצינו כיוון אחר: "ללמדך כי מיוחד היה היום ההוא ואין לפניו יום אחר". לדעה זה הדגש הוא על כך שהעולם נברא ואיננו קדמון, ח"ו, גם זה מיסודות האמונה. 
בשיפולי גלימותיהם של חכמים נציע דרך נוספת ללמוד את הפסוקים. נעיין שוב בפסוקים המוכרים: 
"בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ: וְהָאָרֶץ הָיְתָה תֹהוּ וָבֹהוּ וְחֹשֶׁךְ עַל פְּנֵי תְהוֹם וְרוּחַ אֱלֹהִים מְרַחֶפֶת עַל פְּנֵי הַמָּיִם: וַיֹּאמֶר אֱלֹהִים יְהִי אוֹר וַיְהִי אוֹר: וַיַּרְא אֱלֹהִים אֶת הָאוֹר כִּי טוֹב וַיַּבְדֵּל אֱלֹהִים בֵּין הָאוֹר וּבֵין הַחֹשֶׁךְ: וַיִּקְרָא אֱלֹהִים לָאוֹר יוֹם וְלַחֹשֶׁךְ קָרָא לָיְלָה וַיְהִי עֶרֶב וַיְהִי בֹקֶר יוֹם אֶחָד" (שם א, א-ה). 
בפסוק הראשון לימדנו רש"י - לא באה התורה ללמדנו את סדר הבריאה וז"ל: "ואם באת לפרשו כפשוטו (את הפסוק הראשון) כך פרשהו: בראשית בריאת שמים וארץ והארץ היתה תהו ובהו וחשך ויאמר אלהים יהי אור". ולא בא המקרא להורות סדר הבריאה לומר שאלו קדמו. כלומר, קודם להתהוות האור המתוארת בפסוק השני המציאות כבר כללה תֹהוּ וָבֹהוּ, חושך, תהום,  מים, "וְרוּחַ אֱלֹהִים מְרַחֶפֶת עַל פְּנֵי הַמָּיִם". 
מלבד ציון המצב בפסוק זה, התורה איננה עוסקת כלל במה שהיה ובבריאתם של כל אלה. סיפור הבריאה מתחיל בבריאת האור: "וַיֹּאמֶר אֱלֹהִים יְהִי אוֹר וַיְהִי אוֹר" (פסוק ג). לכאורה קשה, שהרי הופעת האור איננה סיפור בריאה, כרגע אין לו כל משמעות והוא גם לא משמש כהכנה לבריאה נוספת. בפסוק הבא מתרחש שינוי מהותי: "וַיַּרְא אֱלֹהִים אֶת הָאוֹר כִּי טוֹב" (פסוק ד). כאן מופיע לראשונה המושג טוֹב, שיש לו משמעות ערכית ולא רק משמעות חומרית. מתברר שלבריאה, שתתגלה לעינינו בהמשך, יש משמעות רוחנית, ומאז השאלה שצריכה להטריד אותנו בכל אשר נפנה תהיה: האם מה שנעשה בכל רגע נתון יהיה תחת הכותרת "טוֹב"? כאן נברא העיקרון - אם מה שאנו נעשה (בעתיד), בכל רגע נתון, יהיה תחת הכותרת "טוֹב", אזי יש לנו הזדמנות להצטרף אל הבורא ולהיות שותפים במעשה בראשית. 
עיקרון זה מסביר מדוע סיכום ששת ימי המעשה כולל גם את ההכרזה הבאה: "וַיַּרְא אֱלֹהִים אֶת כָּל אֲשֶׁר עָשָׂה וְהִנֵּה טוֹב מְאֹד" (שם א, לא). אם כך יום אחד, יום בריאת האור וחיבורו למושג טוב עומד בפני עצמו ולכן הוא נקרא "יוֹם אֶחָד" היום בו תתגלה תכלית הבריאה = החיבור לטוֹב, ולא יום ראשון מפני שהימים הבאים אחריו עוסקים בצד החומרי ולא כמוהו בצד הרוחני.

בגלל קוצר היריעה נוסיף שגם בסיפור הבריאה הבא, נושא זה יהיה חזות הכל, והשאלה אם נוכל להמשיך לחיות בגן העדן תהיה קשורה לבחירה בטוב: "וַיַּצְמַח ה' אֱלֹהִים מִן הָאֲדָמָה כָּל עֵץ נֶחְמָד לְמַרְאֶה וְטוֹב לְמַאֲכָל וְעֵץ הַחַיִּים בְּתוֹךְ הַגָּן וְעֵץ הַדַּעַת טוֹב וָרָע:... וּמֵעֵץ הַדַּעַת טוֹב וָרָע לֹא תֹאכַל מִמֶּנּוּ כִּי בְּיוֹם אֲכָלְךָ מִמֶּנּוּ מוֹת תָּמוּת: (שם ב, ט-יז). 
בדיקה מהירה מגלה כי בשלשת הפרקים הראשונים מופיע המושג טוב 15 פעמים. גם נתון זה מחזק את טענתנו כי כל מטרת הבריאה לגלות את האור המסמל את הטוב, מרגע הופעתו בעולם. התפקיד של האדם = נזר הבריאה (בעתיד) הוא להגביר את האור ואת הטוב בעולמו של הטוב והמטיב = הקב"ה, בהתאם להכרזה שהוכרזה ב"יוֹם אֶחָד".

עם פתיחת "זמן חורף" בבית המדרש של 'ארץ חמדה', כבר בכ"ד בתשרי (לא מובן מדוע רב עולם הישיבות מחכה בשעת חירום לר"ח מרחשון), נתפלל שגם אנו נזכה להתרכז בהגברת האור = בהגברת הטוב. שנזכה לתקן עולם בהגברת התגלות מלכות שדי.
נמשיך ללכת בדרכם של רואה האורות - הראי"ה קוק ותלמידו הגר"ש ישראלי זצ"ל.


(לשיעורי הרב יוסף כרמל ביוטיוב)

ארץ חמדה, ע"ר      Eretz Hemdah
רח' ברוריה 2, ירושלים 91080 2 Bruriya St., Jerusalem

הרב בצלאל דניאל – ראש תוכנית "מורנו" מבית 'ארץ חמדה'

לע"נ מורנו הרב ארנרייך זצ"ל, ממנו למדנו להרגיש את הסברא ולהתרגש מהבנת התורה

אנו עסוקים בבירור דיני הכשרות של תנורים. פתחנו בסוגיית "ריחא", וניסינו לעמוד על השאלה אם מעבר הריח בין מאכלים משפיע על דינם. למדנו שישנן מחלוקות בין האמוראים בשאלה אם 'ריחא מילתא'. כלומר: האם ההלכה מזהה את מעבר הריח ממאכל למאכל כמעבר של חומר המאכל עצמו? אם כן, אם מאכל שאינו כשר יאפה לצד מאכל כשר, או מאכל בשרי ייאפה לצד מאכל חלבי, מעבר הריח ממאכל למאכל עשוי לאסור את המאכל השני.
עוד ביררנו אם הסוברים ש"ריחא לאו מילתא" סוברים שאין לריח אף השפעה הלכתית כלל, או שמא כוונתם שמשמעות הריח קטנה דיה בכדי שהלכתית יהיה מותר להתעלם ממנה. למדנו מספר השלכות לשאלה זו, כאשר הישירה שבהן היא שאלת לכתחילה או דיעבד. כלומר: גם אם נפסוק להלכה ש'ריחא לאו מילתא', יתכן ויהיה אסור לבשל את המאכלים זה לצד זה לכתחילה.
למדנו שלהלכה השולחן ערוך פוסק כשיטת הרמב"ם ורוב הראשונים, שאסור לבשל בשר וחלב יחד בתנור לכתחילה, ובדיעבד מותר.
על פניו משמעות ההבחנה בין לכתחילה ודיעבד אומרת לנו שמבחינה עקרונית תתכן משמעות הלכתית לריח, אך לא משמעות גדולה דיה ליצור איסור של ממש.
נשוב ליסודות הדבר: מהו ריח? עסקנו מספר פעמים בעבר בשאלה אם "טעם" מתייחס למולקולות של האיסור, או שהוא מתייחס לחוויית הטעם שהאדם חווה. הראינו ששאלה דומה עולה ביחס ל'ריחא' – האם יש להתייחס ל'ריחא' בשל המולקולות, או בשל החוויה: אכילה כוללת גם ריח. חלק מהחוויה והתחושה הקולינרית כוללת את הריח. השאלה היא אם ההלכה מתייחסת לכך.
אם נפסקה הבחנה בין לכתחילה ובין דיעבד, המשמעות היא שיש משמעות הלכתית לריח, אך אין לה משמעות מכריעה דיה בכדי לאסור מאכלים. ניגע כאן בשתי השלכות של ההבחנה הזאת:
1. מאכלים כחושים
הגמרא בה עסקנו (פסחים דף עו ע"ב) מדברת על שני סוגי בשר, שלפחות אחד מהם שומני. גם אם השני 'כחוש' (כלשון הגמרא), רב סובר שהחתיכה השומנית משפיעה על מעבר הריחות ההדדי, ומתוך כך עשוי להיות מעבר של מולקולות אסורות למאכל המותר. הראשונים (לדוגמא: הרשב"א בתורת הבית חלק ד שער א) מציינים שניתן ללמוד מכך שאם שני המאכלים 'כחושים', לא יהיה מעבר של איסור. הש"ך והט"ז (יורה דעה סימן קח ס"ק א) פוסקים זאת להלכה. כלומר: הטענה אינה שאפייה בתא משותף תמיד מייצר איסור, אלא שאם יש ריח משמעותי דיו, אסור לאפות כך לכתחילה. אך אם אנו מזהים ששני המאכלים אינם גורמים להעברת ריח שכזאת מותר לאפות אותם יחד גם לכתחילה.
2. גודל התנור וכיוון פתיחתו
אם הדיון הוא על הימצאות ריח (או מולקולות הבאות לידי ביטוי בריחן) של מאכל אחד במשנהו, לכאורה הדבר יהיה תלוי בגודל של התנור. בכדי להקל על הדיון, נניח שהריח מבטא מולקולות. ככל ומדובר במרחב גדול יותר, הימצאותן של מולקולות מסוימות נעשה פחות משמעותי.
לאור זאת, הסמ"ג פוסק בשם היראים שבתנורים גדולים מותר לאפות פת עם הצלי, והפת לא תיחשב בשרית. אם התנור מספיק גדול, ריח הצלי לא יהיה משמעותי דיו להשפיע על הפת.
בדומה לכך, בעלי התוספות (מסכת עבודה זרה דף סו ע"ב) אומרים שאם התנור גדול, בדיעבד מוסכם שאין לאסור. מצד שני, מכיוון שבעלי התוספות סבורים שכולם מודים שיש משמעות הלכתית לריח, הם אוסרים לכתחילה לאפות מאכל בשרי וחלבי באותו התנור, גם אם התנור גדול. אך הם מסיימים ואומרים שאם פה התנור פתוח, מותר גם לכתחילה, וכן פוסק הרא"ש. נראה שראשונים אלו דורשים שני דברים: שהריח יוכל להתפזר בתנור לפני שהוא משפיע מיידית וישירות על המאכל השני, ושיהיה פתח ממנו המולקולות יוכלו לצאת לפני שייבלעו במאכל.
באיסור והיתר הארוך מסכים עם דבריו, אך מסייג זאת ואומרת שזה עובד רק אם הפתח נמצא מעל האוכל. כך המולקולות החמות, שדרכן לעלות מעלה, יצאו ולא ישפיעו על המאכלים האחרים. אך אם הפתח מן הצד הוא אינו עוזר, מפני שהמולקולות ייכלאו בתנור וישפיעו על המאכל לפני שתהיה להן הזדמנות לצאת החוצה.
השו"ע והרמ"א (יורה דעה סימן צז סעיף ג וסימן קח סעיף א) פוסקים שאם התנור גדול ופיו פתוח, אין בו בעיה של ריחא.
עתה יש לברר מהי ההגדרה של "תנור גדול".
הסמ"ק כותב שתנור המחזיק י"ב עשרונים נחשב לתנור גדול. צריכים לברר את השיעור הזה.
בתשובת יד אליהו מביא מהמשנה במסכת כלים (פרק ה משנה א) שם נאמר שהמינימום של תנור גדול הוא תנור רבוע של ארבע טפחים. אם ארבעה טפחים הם 32 ס"מ, מדובר על תנור המחזיק מעל 32.7 ליטר. רוב מוחלט של התנורים שלנו מחזיקים יותר מ-60 ליטר, ולפיכך תנורים שלנו בהחלט ייחשבו לתנורים גדולים.
הבאר היטב עושה חשבון דומה: עישרון הוא 43.2 ביצים. נכפיל ב-12 (י"ב עשרונים). נגיע ל-518.4 ביצים. לפי הגר"ח נאה, שיעור ביצה הוא 57.6 מיליליטר. אם נכפיל 518.4 ב-57.6 זה יביא אותנו ל-29.8 ליטר בקירוב, שיעור קרוב לחשבונו של היד אליהו.
אך המשנה הלכות מפנה אותנו לדבריו של רש"י במסכת חולין (דף קכד ע"א) האומר שכוונת המשנה היא שתנור קטן מכך אינו נחשב תנור כלל. אם התנור המינימלי הוא בסביבות ה-30 ליטר, על כרחנו שהתנור הגדול הרבה יותר גדול מכך.
המשנה הלכות מציין שהפוסקים האחרים גרסו בדברי הסמ"ק "תנור גדול של מצווה". הוא מבאר שהכוונה היא לתנור בו היו אופים את לחם הפנים, ומשם לקח הסמ"ק את השיעור של י"ב עשרונים.
עתה עולה השאלה מהו גודל התנור הזה.
מצאנו מספר שיטות בשיעור הדבר:
הפרי מגדים אומר שיש צורך ששטח הקרקע של התנור יכיל י"ב עשרונים. המשמעות היא שתחתית התנור, בפני עצמה, תעמוד על 12.5X12.5 טפחים. בשיטת הגר"ח נאה המשמעות היא שפני השטח של התנור צריכים להיות מטר על מטר. בהחלט יש תנורים מסחריים שכאלה, אך לא נמצא אותם במרחב הביתי. כך גם פוסק החכמת אדם.
הכרתי (סימן קח ס"ק ד) מסכים עם הפרי מגדים מבחינה עקרונית, אך מציין שהוא פספס נקודה משמעותית בחשבון: אפיית הלחם הייתה נעשית לא רק בתחתית התנור, אלא גם בהדבקה על הצד. אז אותו מטר על מטר יכול להתפרס על פני דפנות התנור, ולא רק תחתיתו.
לפי חשבון שעשיתי, בתנורים שלנו העומק הוא כ-42 ס"מ, הרוחב כ-45 ס"מ, והגובה כ-37 ס"מ. לפי זה, תחתית התנור, יחד עם שלושת הצדדים, יוצא כ-0.9 מ"ר. תנורים סטנדרטיים שלנו ייפלו מהגודל עליו הכרתי מדבר, אך יתכן ותנורים ביתיים גדולים כבר יגיעו לגודל המדובר.
למעשה, רוב מוחלט של התנורים הביתיים כיום אינם פתוחים. יש מקום לדון על תהליך ניקוז ואוורור התנור: בתנורים יש מערכת השחררת כמויות של אוויר בכדי למנוע הצטברות לחץ ולווסת את הטמפרטורה. על פניו אין יציאה חופשית של ריחות המאכלים מהתנור כמו בתנורים שמתארים הראשונים. אם כך, מצד החשבונות הללו למעשה יש להחמיר ולא לאפות בשר וחלב יחד (וכמובן שגם לא איסור והיתר).
ברם, בטורים הבאים נעמוד על שיקולים נוספים.

ארץ חמדה – קישור לשיעורי "מורנו" ביוטיוב          ניתן ליצור קשר עם הכותבים דרך:  info@eretzhemdah.org

מינכן, גרמניה	   					 	              	   Munich, Germany     
(מתוך ח"ח)
מרחשוון תשע"ג

שליח מישראל כשליח ציבור בתקופה שבה אומרים בארץ ישראל "ותן טל ומטר" ובחוץ לארץ עדיין אומרים "ותן ברכה"

שאלה
האם יש מקום, מבחינה הלכתית, למנוע משליח מישראל שנמצא בחוץ לארץ לעבור לפני התיבה בתקופה שבה הוא כבר אומר "ותן טל ומטר" (כמו בארץ ישראל) והציבור עדיין אומר "ותן ברכה"?

תשובה
בן ארץ ישראל הנמצא בחוץ לארץ יש לו לנהוג כמנהגם, ואינו שואל "טל ומטר" אלא בשומע תפילה1. גם לדעות ובמקרים שהוא שואל "ותן טל ומטר" שלא כמנהגם - יכול לכתחילה לעבור לפני התיבה2, ובתפילת הלחש ישאל "ותן טל ומטר", ובחזרתו בקול רם יאמר "ותן ברכה", כמנהג המקום3.
א. 	אדם שעדיין לא התפלל ולא שמע "ברכו" עם הציבור - רשאי לומר "ברכו" בנוכחות עוד תשעה שכבר התפללו, וימשיך בברכות קריאת שמע. מן הראוי הוא שאת הברכה הראשונה יאמר בקול רם4. 
ב. 	אדם שכבר התפלל אך לא שמע "ברכו" עם הציבור: יש הסוברים שהוא רשאי לומר "ברכו" בנוכחות עשרה לאחר התפילה5, וכן נוהגים בחלק מהקהילות. ויש הסוברים שאינו רשאי, וכן נוהגים בחלק מהקהילות6.



ג. 	יש הסוברים שלעולם יש לומר "ברכו" בסוף התפילה, וכך המנהג בהרבה קהילות כיום בארץ ישראל7.  
ד. 	במקום שלא נהגו לומר "ברכו" בסוף התפילה ובא אדם ואמר "ברכו" - יש לענות אחריו8, אך יש להסביר לו בדרכי נועם שאין זה מנהג המקום ושלא יעשה כן בעתיד.

______________________________________________________

 	עיין בתשובה הקודמת.
2 	כך כתב בספר יום טוב שני כהלכתו (פרק י אות ו) בשם הגרש"ז אוירבך והגרי"ש אלישיב.
יש לדון בהוראה זו בשני היבטים:
א. 	האם יש בעיה בכך שמשנה בתפילתו בין תפילת הלחש ובין תפילתו שבקול? 
	מבואר בגמרא (ראש השנה לד ע"ב) שלדעת רבן גמליאל שליח צבור בתפילתו בקול רם מוציא את כל הצבור ידי חובתו, והטעם שמתפללים בלחש הוא כדי ששליח הציבור יתפלל עמהם ויסדר תפילתו. יש מן המפרשים שכתבו שגם לרבנן שסוברים ששליח הציבור אינו מוציא אלא את מי שאינו בקי, והבקיאים יוצאים ידי חובה בתפילת הלחש, מכל מקום שליח הציבור עצמו יוצא ידי חובתו בתפילתו בקול רם, והטעם שמתפלל בלחש הוא כדי לסדר תפילתו. 
	על פי זה כתבו בשו"ת אגרות משה (או"ח חלק ב סי' כט), וארצות החיים (פלאג'י שער י אות מט) שאין ראוי לשנות את נוסח תפילת הלחש מנוסח התפילה בקול רם. אם כן לכאורה לא היה ראוי שבן ארץ ישראל ישאל "ותן טל ומטר" בלחש, ובתפילתו בקול רם יאמר "ותן ברכה". 
	אמנם בספר יום טוב שני כהלכתו (שם הערה יז) הביא בשם הגרש"ז אוירבך, שאין חשש במה שמשנה מתפילתו בלחש, כיון שאין זה שינוי בתפילתו אלא רק תוספת בקשה. אמנם בחידושי הגר"ח סולובייצי'ק (מהד' סטנסיל סי' א) כתב שכשלא שואל "ותן טל ומטר" בברכת השנים - הרי זה שינוי ממטבע שטבעו חכמים בתפילה, ושונה שאילת גשמים מאמירת "יעלה ויבוא" בראש חודש שהיא רק חובת הזכרה. אך מכך שנפסק בשולחן ערוך (או"ח קיז, ה) שאם שכח לשאול "ותן טל ומטר" במקומו ישאל ב"שומע תפילה" משמע שאין זה שינוי במטבע התפילה אלא רק תוספת בקשה. 
	בארצות החיים (שם) פסק שאין ראוי שבתפילתו שבלחש יאמר "ברך עלינו" ובחזרתו ישנה ויאמר "ברכנו". לפי זה, המתפללים כנוסח הספרדים שנוסח הברכות בין הקיץ והחורף שונה, ואיו כאן רק תוספת בקשה - יתכן שיש להחמיר שלכתחילה לא יעבור לפני התיבה. ברם סתימת הפוסקים הנ"ל, שכתבו שישנה מתפילת הלחש ולא הוסיפו שלכתחילה לא יעבור לפני התיבה - משמע שלכתחילה יכול לנהוג כן, ובפרט במקום שיש חשיבות שיעבור לפני התיבה. נוסיף עוד כי במנחת יצחק (חלק ו, סי' לא אות ג) פסק שכשמתפלל מתוך סדור אין לחשוש לשינוי בתפילה. 
	גם לשיטת ארצות החיים הנ"ל, שפסק כי לכתחילה לא יעבור לפני התיבה, מכל מקום סובר שכשעובר לפני התיבה יאמר בתפילת הלחש "ברך עלינו", שאף שהוא בא לסדר תפילתו, מכל מקום עיקר תפילתו בלחש היא כדי לצאת ידי חובתו, ובנוסף הוא גם מסדר את תפילתו באותה שעה. וממילא צריך לאומרה כדינה, ולא רק כהכנה לתפילה בקול רם.
ב. 	אם חייב לשאול בתפילתו "ותן טל ומטר", איך יוכל לדלג עליה בתפילתו בקול רם? 
בספר יום טוב שני כהלכתו (שם) כתב בשם הגרש"ז אוירבך שאין לו לחשוש לזה, כיון שחזרת התפילה היא לבני חוץ לארץ שאינם שואלים, ועוד שאין זה מוכרע שצריך לשאול בתפילתו "ותן טל ומטר", ויש מי שסוברים שאינו שואל.
3 	ברכי יוסף (או"ח סי' קיז ס"ק ח) וכן הסכמת הפוסקים.
4 	כן פסק המשנה ברורה (סי' סט, ס"ק ו) וכפי שנתבאר בהערה הקודמת.
5 	כפי שנתבאר בהערה 1, כן למד הדרכי משה מהכלבו.
6 	וכן העיד הרמ"א (או"ח סט, א) שהמנהג לא לפרוס על שמע בערבית, וכפי שנתבאר בהערה 1.
7 	כן העיד הריב"ש (שו"ת סי' שלד, הובאו דבריו בארוכה לעיל) שנהגו כן בחלק מהקהילות בזמנו, וכן העיד החיד"א (מחזיק ברכה רפו, ד) שכן המנהג בארץ ישראל ובמצרים, וכן כתב הרב פעלים (או"ח חלק ד סי' ח) בשם האר"י.
8 	בשולחן ערוך (או"ח קלה, ו) דן בעניין ישראל שעלה לתורה במקום שלא היה כהן ואמר רק ברכו ופתאום נכנס כהן. ופסק שיפסיק, וייתן לכהן לעלות. והסבירו הלבוש והגר"א (שם) שכיוון שענו לישראל 'ברוך ה' המבורך...' - אין זו ברכה לבטלה. משמע מדבריהם, שאם לא היו עונים - הייתה אמירת ברכו נחשבת כברכה לבטלה. ולכן אף שמנהג המקום הוא שלא לומר ברכו, ראוי לענות אחריו כדי למנוע הוצאת שם שמים לבטלה, ויילמדו אותו בדרכי נועם שבעתיד ינהג כמנהג המקום.
ובספר אורח נאמן (סי' קלג) נשאל מה הדין במקום שלא נהגו לומר ברכו בימים שיש בהם קריאת התורה ובא אחד ואמר, האם יש לענות אחריו? בתשובתו דן תחילה אם יש לדונו כמי ש"משנה ממטבע שטבעו חכמים" או לא. עוד כתב שבמקום שעושה זאת במזיד נגד מנהג המקום או שעושה כן מספר פעמים, ויש לחוש שיעשה כן במזיד, יש להורות להם שלא יענו אחריו. על כל פנים נשאר הספק במקום שטעה או שגג. ובהגהת בן המחבר (שם) נקט כדבר פשוט שאין לדונו כמי ש"משנה ממטבע שטבעו חכמים", מאחר שלא שינה את הנוסח, ומכל מקום דן שמא יש כאן ברכה שאינה צריכה. ומסיק שדין ברכה שאינה צריכה נאמר רק על ברכה, אך ברכו הוא רק שבח והודיה ואינה חשובה כברכה אלא כקדיש. וכיוון שיש הנוהגים לומר ברכו, אף על פי שיש לגעור בו שינהג כמנהג המקום, מכל מקום ודאי שיש לענות לו. 
לפי זה, מאחר ובסוף ערבית יש צד לאמירת ברכו, וכך נקטו חלק מהפוסקים, וכן המנהג בהרבה קהילות - יש לענות אחר האומר ברכו, אך יש ללמדו שבעתיד יעשה כמנהג המקום.

בשם צוות המשיבים ובברכת התורה,

הרב משה ארנרייך          הרב יוסף כרמל
ראשי הכולל
חברי הועדה המייעצת לכרכים ד-ט:                                         
הרב זלמן נחמיה גולדברג                                                                                      
הרב נחום אליעזר רבינוביץ
הרב ישראל רוזן
ארץ חמדה – קישור לשו"ת במראה הבזק באתר

